מעל שבעה חודשים מאז השבת הנוראה של השבעה באוקטובר.

לנגד עינינו ניצבים קורבנות מסע ההרג וההתעללות, במהלכו עברו אויבינו מבית לבית, חטפו, שרפו,רצחו ובזזו.

עודנו שומעים את זעקות חוגגי וחוגגות השלום והאהבה שנרדפו ונטבחו בשדות.

לא שוכחים את הגיבורים והגיבורות ,אזרחים ואזרחיות, חיילים וכוחוח ההצלה, שנחלצו להגן על קשישים, גברים, נשים וטף, ושילמו על כך את המחיר היקר ביותר. גם בערב זה, כמו כל יום מאז, ממשיכים לייחל לשובם של החטופים והחטופות הביתה.

נזכור ונזכיר את חיילי וחיילות צבא ההגנה לישראל, שנפלו בקרבות הקשים שהתחוללו, ומתחוללים בדרום ובצפון, בהגנה על העם ועל הארץ.

האובדן לא פסח גם על ביתנו. קהילת כפר מנחם כואבת עם המשפחות שאיבדו את יקיריהם ואבלה על שניים מבניה, ילדינו, חברינו, שכננו הגיבורים והיקרים. זיכרם איתנו לעד וליבנו עם המשפחות.

הכאב והשכול הטרי מתערבבים בחשבון הדמים הארוך שאותו אנחנו משלמים זה עשורים רבים, בכל מערכות ישראל, על עצמאותנו ועל זכותנו לחיות בארצנו.

עלינו להבטיח שהמחיר היקר שאנו משלמים על חיינו כאן יניע אותנו ליצור חברה טובה ומלוכדת יותר ‒

חברה היודעת לפעול יחדיו גם בתוך אתגרים ואי הסכמות, לפלס דרך משותפת ולהמשיך לבנות בארץ הזו בית מיטיב לכל החיים בו.